Author: Kappillani

ALLA JDAWWAL BIL-KELMA TIEGĦU
“Ġesù qal lid-dixxipli tiegħu: ‘Ħennu, bħalma hu ħanin Missierkom. Tiġġudikawx, u ma tkunux iġġudikati; tikkundannawx, u ma tkunux ikkundannati.’”
Mill-Evanġelju skont San Luqa, kapitlu 6, versi 36-37a
L-IMGĦAMMED JIRRIFLETTI
“Biex inħennu jeħtieġ ikollna żewġ atteġġjamenti. L-ewwel wieħed hu l-għarfien tagħna nfusna li aħna midinbin! Quddiem l-indiema, il-ġustizzja ta’ Alla tinbidel fi ħniena u maħfra. Imma jeħtieġ li aħna nħossuna nistħu minħabba dnubietna, għax mhux darba jew tnejn infarfru l-ħtija minn fuq spallejna billi nwaħħlu f’ħaddieħor għad-dnubiet tagħna… L-atteġġjament l-ieħor biex inħennu hu li nwessgħu lil qalbna, għax qalb ċkejkna u egoista ma tafx tħenn… Li kieku jaħasra lkoll kemm aħna jkollna dawn l-atteġġjamenti, kemm ikun hawn paċi fid-dinja, u paċi fil-qlub tagħna!”
Papa Franġisku, Meditazzjoni, IL-ĦNIENA HIJA T-TRIQ TAL-PAĊI FID-DINJA, Dar Santa Marta, Vatikan, 17 ta’ Marzu 2014

L-IMGĦAMMED JISTAQSI LILU NNIFSU
+ Kif inħares jien lejn ir-realtà tad-dnub tiegħi?
+ Kif inħares jien lejn ir-realtà tad-dnub tal-oħrajn?
L-IMGĦAMMED JINTAFA’ QUDDIEM IL-MULEJ
Naf, Mulej,
li jien minix f’pożizzjoni ġusta li niġġudika lil ħaddieħor.
Safrattant il-ħin kollu nsibni nagħmilha dil-ħaġa, u tarani nfajjar kundanni ta’ kull għamla, qisni mhux jien!
Min jiżbalja, mhux ħniena ħierġa mill-qalb ikun jeħtieġ?
U jien, jekk irid inkun sinċier, mhux fl-istess ilma qiegħed?
Wessagħli lil qalbi, Mulej,
ħalli fiha jkun hemm spazju dejjem ikbar
għal dik il-ħniena li Inti l-ewwelnett trid timla lilha biha, biex imbagħad din il-qalb tiegħi
tkun tista’ tferra’ dak li rċeviet minn għandek
fil-qalb tal-oħrajn.

2 ta’ Marzu 2015 MIXJA LEJN L-GĦID IL-KBIR (13) IT-TNEJN TAT-TIENI ĠIMGĦA TAR-RANDAN